
Szamárpad - Ép intellektusú sajátos nevelési igényű gyermekek integrációjának útvesztői a mai magyar közoktatásban a pedagógus-attitűd tükrében

Kulcsszavak: SNI; pedagógus attitűd; munka-érték
A változó társadalom elvárásaihoz való alkalmazkodás kihívást jelent a közoktatási rendszer számára. Az együttnevelés megvalósulásához elengedhetetlen a pedagógusok inkluzív szemlélete. Célunk felmérni az integráció megvalósulását és annak akadályait a köznevelési rendszer általános iskoláiban a pedagógusok szemszögéből. Továbbá célunk feltérképezni a pedagógusok magatartását félelmeik, szükségleteik, feladatmegoldó készségeik jellemzőinek tükrében.
Anyag és módszer:
A keresztmetszeti, leíró statisztikai vizsgálat célcsoportja: általános iskolában dolgozó pedagógusok. Gyakorisági eloszlás, modus, medián meghatározása. Az összefüggések vizsgálatát Khi-négyzet- és One-Way Anova próbával végeztük. A kérdőívben standard kérdőíveket (Munka-érték kérdőív, Rosenberg önértékelési kérdőív) és saját kérdéseket is használtunk. A további kérdéscsoportok a pedagógusok szociodemográfiai adataira, önértékelésére, munkájával kapcsolatos értékrendjére, és az integrációról kialakult véleményére irányultak. 2023 októberében online, célirányos mintavételezést végeztünk, 576 általános iskolának (egyházi, alapítványi, önkormányzati, magán) küldtük ki email-ben a kérdőíveket, melyből 33 érkezett vissza kitöltve. A számításokat IBM SPSS Statistics 25 programmal készítettük. Eredményink alapján elmondható, hogy a sajátos nevelési igényű gyermekek integrációját befolyásolja a pedagógus-attitűdje. Több tényező is hatást gyakorol befogadó magatartásukra. Nemek tekintetében nem, viszont életkoruk szerint szignifikáns különbséget tapasztaltunk az integrációt támogató és nem támogató pedagógusok között (p=0,03). A SNI tanulókkal kapcsolatos pozitív meglátások a fiatal pedagógusok körében gyakrabban fordultak elő (p=0,001). A pedagógia melletti gyógypedagógus végzettség protektív tényezőként szerepelt az integráció vonatkozásában (p=0,04). Munkahelyi nehézségeik negatívan befolyásolják a pedagógusok attitűdjét (p=0,022). Elmondható, hogy a megfelelő feltételek biztosításával az inkluzív oktatás támogatható, de annak megvalósítása nem csak a pedagógus attitűdjén múlik. 



